………. (sz.) napirend

**E L Ő T E R J E S Z T É S**

**a Képviselő-testület 2023. június 27-i rendes ülésére**

**Tárgy:** LIFE LOGOS 4WATERS Vízgyűjtő Pályázati Programon történő részvétel, együttműködésben a Remeteszőlős Község Önkormányzatával és Nagykovácsi Nagyközség Önkormányzatával.

**Készítette:** ………………………….

 Szabó-Bartha Nikolett

titkársági koordinátor

**Egyeztetve:** …………………………

dr. Varga Előd Bendegúz

alpolgármester

**Látta:**      ……………………………………

dr. Szalai Tibor

jegyző

          ……………………………………

dr. Silye Tamás

jegyzői igazgató

A napirend tárgyalása zárt ülést nem igényel.

**Tisztelt Képviselő-testület!**

Az „Együttműködésben a klímatudatos vízgyűjtő-gazdálkodásért” című LIFE LOGOS 4 WALTERS projekt az Európai Unió által működtetett LIFE Program Éghajlat-politikai Alprogramja keretében valósul meg.

A projekt átfogó célkitűzése a helyi önkormányzatok éghajlatváltozáshoz való alkalmazkodási és koordinációs képességeinek megerősítése, illetve a témához kapcsolódó pályázati (hazai és közvetlen EU-s) források lehívásának és hatékony felhasználásának támogatása, továbbá a természetes vízmegtartó megoldások népszerűsítése, települési és vízgyűjtő-szintű alkalmazásának elősegítése Magyarország vízvesztő pozíciójának mérséklése érdekében. A természetalapú vízmegtartó megoldások vízgyűjtő-szintű alkalmazása növeli a helyi és regionális éghajlati ellenálló képességet és lehetővé teszi a klímaváltozás ökoszisztémára és társadalmunkra gyakorolt hatásainak mérséklését. A vizesélőhelyek megőrzése és növelése hozzájárul továbbá a biológiai sokféleség csökkenésének megállításához is.

A Vízgyűjtő Pályázati Program célja:

* a kis léptékű természetes vízmegtartást segítő beruházások széleskörű vízgyűjtő-szintű használatának ösztönzése és támogatása
* átfogó szakértői támogatás nyújtása az önkormányzati partnerségnek
* országos szintű ösztönzése az együttműködéseknek, stratégiai fejlesztéseknek

A pályázat benyújtásához nem szükséges önerő vagy saját forrás biztosítása, a pályázat benyújtása díjmentes.

Pozitív támogatói döntés esetén a nyertes pályázó nem pénzbeli támogatást kap, hanem a Pályázati Program keretében a nyertes pályázók a pályázat előzetes előkészítettségének függvényében szakértői támogatással elkészülő szakmai koncepciót, tanulmányt kapnak, amely javaslatot tesz a beavatkozási helyekre és az egyes helyre vonatkozóan szakértői ajánlást tesz a beavatkozás módjára a jelzett probléma megoldása érdekében.

A tárgyi pályázati konstrukció keretében nyújtott szakmai támogatás költségeit a Klímabarát Települések Szövetségének partnerei a Magyar Mérnöki Kamara és a WWF Magyarország a LIFE LOGOS 4 WATERS - LIFE20 CCA/HU/001604 „Innovatív vízgazdálkodási módszerek integrált gyakorlati alkalmazása vízgyűjtő szinten önkormányzati koordinációval” című projekt keretében biztosítja.

A pályázat benyújtáshoz legalább 3 település együttműködése szükséges, így a Remeteszőlős Község Önkormányzatával és Nagykovácsi Nagyközség Önkormányzatával közösen kívánunk pályázni.

Pályázat benyújtási határideje: 2023. június 30.

**Határozati javaslat**

A Képviselő-testület úgy dönt, hogy Budapest Főváros II. Kerületi Önkormányzat a LIFE LOGOS 4 WATERS Vízgyűjtő Pályázati Program pályázati felhívás keretein belül Nagykovácsi Nagyközség Önkormányzata Konzorciumvezetővel és Remeteszőlős Község Önkormányzata Együttműködő partnerrel pályázatot nyújt be.

A Képviselő-testület úgy dönt, hogy felhatalmazza a Polgármestert a pályázathoz kapcsolódó együttműködési megállapodás - az esetlegesen szükségessé váló technikai jellegű módosításokat követő - aláírására.

**Felelős:** polgármester

**Határidő:** 2023. június 30.

*A határozati javaslat elfogadása egyszerű többségű szavazati arányt igényel.*

**Budapest, 2023. június 19.**

**Örsi Gergely**

polgármester

**Mellékletek:**

1. Pályázati Felhívás
2. Együttműködési megállapodás tervezet